Marko Bäärs selgitas, et tegemist on Loksa vallas Harju maakonnas Tapurla külas paikneva Masti kinnistuga, mis asub vahetult mere ääres ehituskeelu vööndis Lahemaa rahvuspargi territooriumil. Territooriumil asus vaatlustorn, mida Piirivalveamet peale radarvaatlussüsteemile üleminekut ei vaja teenistuslikult ega riigivõimu teostamiseks. Seega otsustati toetada kohaliku omavalitsuse initsiatiivil esitatud ettepanekut nimetatud riigivara võõrandamiseks Loksa vallale. Loksa vallavanem Madis Praks lisas täiendavalt, et initsiatiiv riigivara võõrandamiseks esitati MTÜ Tapurla Külaselts poolt. MTÜ Tapurla Külaselts on teinud ettepaneku, et sooviks Tapurla külas Masti kinnistul asuva vaatlustorni taastada selliselt, et selle kasutamine oleks ohutu. Torni alune plats saaks heakorrastatud ning sinna ehitatakse istepingid ja lauad ning paigaldatakse teabetahvlid. Nimetatud piirkonnast on välja kujunemas kohalik kooskäimise ja sotsiaalse suhtlemise koht. Komisjoni liikmeid huvitas külas elavate perede arv. Vallavanem selgitas, et talveperioodil elab külas 15 peret, kuid suvel mitmekordistub elanike arv, kuna tegemist on rannakülaga. Majanduskomisjoni liikmed nõustusid ühehäälselt komisjoni liikme Helle Kalda ettepanekuga toetada eelpoolnimetatud riigivara tasuta võõrandamist Loksa vallale.